**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a podľa čl. 31 Legislatívnych pravidiel vlády Slovenskej republiky, Ministerstvo školstva, vedy, výskumu a športu Slovenskej republiky (ďalej len "ministerstvo") predkladá návrh poslancov  Národnej rady Slovenskej republiky Ľubomíra Petráka a Pétera Vörösa na vydanie zákona, ktorým sa mení a dopĺňa ktorým sa mení a dopĺňa zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov (ďalej len "poslanecký návrh zákona").

Ministerstvo k predloženému poslaneckému návrhu zákona uvádza:

**Všeobecne**

Dôvodom predloženia poslaneckého návrhu zákona je podľa predkladateľov umožniť, aby žiacka školská rada mohla pôsobiť aj na plnoorganizovanej základnej škole, spresnenie zániku členstva v orgánoch školskej samosprávy a doplnenie kompetencie ministerstva vo veci čestných názvov škôl a školských zariadení.

**Stanovisko**

Ministerstvo zaujíma k predloženému poslaneckému návrhu zákona nasledovné stanovisko:

Ministerstvo oceňuje poslanecký návrh zákona z hľadiska snahy a záujmu o riešenie problematiky. S poslaneckým návrhom zákona ministerstvo **súhlasí**.

Poslanecký návrh zákona jednoznačne spresňuje zánik členstva v orgánoch školskej samosprávy, keďže v praxi vznikajú nejasnosti v prípadoch, keď pracovný pomer skončí zamestnancovi neplatne. Rovnako aj jednoznačne upravuje udeľovanie a odnímanie čestných názvov, keďže kompetencie v tejto oblasti právny poriadok upravoval nejasne.

V rámci medzirezortného pripomienkového konania najmä

* Združenie miest a obcí Slovenska poukázalo na možný dopad na verejné zdroje, keďže žiacka rada v základnej školy sa vytvára ako nový druh orgánu, pričom aj náklady na jej činnosť (rovnako ako doteraz pri žiackej rade v strednej škole) sa uhrádzajú z rozpočtu školy.
* Ministerstvo vnútra Slovenskej republiky sa vyjadrilo, že ustanovenia týkajúce sa prijímania uznesení by nemali byť predmetom zákona, ale štatútu žiackej rady.
* Generálna prokuratúra Slovenskej republiky vo vzťahu k zániku členstva v orgánoch školskej samosprávy navrhla zvážiť vypustenie prípadov, keď pracovnoprávny vzťah bol vyhlásený za neplatný, vo vzťahu k žiackej rade v strednej škole navrhla doplnenie jej funkčného obdobia (rovnako ako je tomu pri žiackej rade v základnej škole) a vo vzťahu k žiackej rade v základnej škole aj v strednej škole navrhla, aby žiakov nezastupovala vo vzťahu k „vedeniu“ školy, vzhľadom na neurčitosť pojmu, a zároveň aby jej úlohou nebolo podieľanie sa na „dodržiavaní“ školského poriadku ale na „zabezpečovaní dodržiavania“ školského poriadku.

Ministerstvo školstva **odporúča** predkladateľovi, aby sa vysporiadal s pripomienkami uplatnenými v medzirezortnom pripomienkovom konaní.

**Záverom** ministerstvo odporúča vláde Slovenskej republiky, aby s predloženým návrhom poslancov Národnej rady Slovenskej republiky Ľubomíra Petráka a Pétera Vörösa na vydanie zákona, ktorým sa mení a dopĺňa zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov vyslovila **súhlas.**